C 253/30
SK
Úradný vestník Európskej únie
18.7.2023
Na pestovanie špargle s CHZO „Asparago verde di Canino“ sú vhodné najmä letá, ktoré nie sú príliš vlhké a daždivé.
Korene plodiny nemajú rady vlhkú pôdu a listy neznášajú vlhkosť, pretože môže podmieniť vznik plesňových ochorení.
Ročné teploty sú pomerne rovnomerné.
Priemerné mesačné hodnoty sa pohybujú okolo hodnoty 16 °C.
Priemerná maximálna hodnota sa pohybuje okolo 11 °C a priemerná minimálna teplota okolo 22 °C, pričom najchladnejšími mesiacmi sú január a február, keď minimálne teploty zriedka klesajú pod bod mrazu.
Najteplejšími mesiacmi sú júl a august, počas ktorých maximálne teploty dosahujú približne 32 °C v absolútnych hodnotách.
Zrážky v tejto oblasti sú tiež veľmi rovnomerné a v posledných rokoch sa vyznačujú kumulatívnym ročným priemerom o viac ako 472 mm.
Zrážky sú časté najmä v období od jesene do zimy, pričom obdobie sucha pripadá najmä na letné mesiace.
Osobitne by sa malo spomenúť aj využívanie geotermálnej energie pri pestovaní v skleníku.
Korene sú ohrievané pomocou podzemného potrubia, ktorým preteká horúca voda z podzemných prameňov.
Počas zimy je jedlá časť chránená polyetylénovým tunelom.
Tým sa udržiava teplá mikroklíma, ktorá je pre špargľu ideálna.
Špargľa „Asparago verde di Canino“ má zvučné meno napriek pomerne krátkej histórii.
Jej obchodný úspech a spojitosť s danou oblasťou sa datuje od začiatku 80. rokov 20. storočia.
V tomto období boli získané prvé skúsenosti s prevádzkou moderných fariem na pestovanie špargle.
Prvá špargľová farma vznikla v roku 1980 na celkovej ploche deväť hektárov, na ktorej sa pestovala zelená špargľa.
Tento nový spôsob pestovania podmienil vývoj nástrojov vhodných na zber zelenej špargle, pričom osobitná pozornosť bola venovaná metódam ručného zberu, keďže táto fáza je dôležitá „nielen pre kvalitu výhonkov, ale aj pre budúcu produkciu.
[...] Na získanie jemných výhonkov s pevne uzavretými listeňmi bolo potrebné zbierať často, denne počas obdobia najväčšej produkcie a aspoň každý druhý deň na začiatku a na konci zberu".
(Saccardo F., Temperini O., Asparago: tecnica agronomica e scelta varietale [Špargľa: pestovateľské techniky a výber odrôd], in (upravil) ARSIAL [Regionálna agentúra pre rozvoj poľnohospodárstva a inovácie v Laziu], Esperienze sulla coltivazione dell’asparago nel Lazio, 2004, s. 17).
S cieľom predĺžiť pestovateľskú sezónu a dostupnosť výrobku na trhu, pristúpili výrobcovia k úspešnému experimentu s rýchleným pestovaním pomocou horúcej vody z termálnych prameňov na planine Paglieto.
Výhodná kombinácia pôdnych a klimatických podmienok, ktorá vytvorila optimálne podmienky pre pestovanie špargle, zmenila poľnohospodárstvo v obci Canino (pozri Innovazione e agricoltura [Inovácia a poľnohospodárstvo], 2, č. 2, 1999, s. 36 – 39; L’Informatore agrario [Poľnohospodársky spravodajca], č. 50, 2001, s. 45).
Špargľa ‚Asparago verde di Canino‘ je oceňovaná pre svoju štruktúru, chuť, ako aj preto, že celá rastlina je jedlá, v dôsledku čoho sa bežne prezýva ‚mangiatutto‘.
Takto je špargľa opísaná v príručke Frutta e ortaggi in Italia [Ovocie a zelenina Talianska] publikovanej v Touring Club Italiano, ktoré ju zaraďuje medzi najobľúbenejšie odrody na národnej úrovni (Cabrini L., Malerba F., Frutta e ortaggi in Italia, TCI, Miláno 2005, s. 49).
V publikácii ‚1001 specialità della cucina italiana da provare almeno una volta nella vita‘ [1001 špecialít talianskej kuchyne, ktoré treba vyskúšať aspoň raz za život)] je špargľa opäť prezývaná ‚mangiatutto‘ a považuje sa za jeden z výnimočných výrobkov regiónu Lazio (Machado A., Prete C., Newton Compton, 2015, pp. 297 – 299).
Tento výrobok je považovaný za jeden z hlavných výrobkov v Toskánsku, čo potvrdzujú aj potravinové rubriky denníka La Repubblica (repubblica.it/cronaca/2013/04/26/), Corriere della Sera (viaggi.corriere.it/weekend/), Libero, Quotidiano.net (.quotidiano.net/viaggiesapori/), il Tempo (tempo.it/i-consigli-di-fuoriporta/2017/04/21/) a potravinárske časopisy, ako je Mangiare (mangiare.moondo.info).
V roku 2006 bola špargľa ‚Asparago verde di Canino‘ súčasťou projektu Leader Plus 2000/2006 – Gal degli Etruschi [etruská miestna akčná skupina] medzi výrobkami, ktoré majú ‚silnú spojitosť‘ s regiónom, a hoci nejde o ‚široko známy‘ výrobok (CHOP, CHZO, IGT atď.), pre niektoré obce v oblasti má značný význam z kvantitatívneho a kvalitatívneho hľadiska“.